# Exploració física

L'exploració física o examen físic és el conjunt de procediments o habilitats de la semiologia clínica que el metge duu a terme sobre el pacient després d'una correcta anamnesi en l'entrevista clínica, per obtenir un conjunt de dades objectives o signes que estiguin relacionats amb els símptomes que refereix el pacient.
Amb la suma d'aquestes dades d'anamnesi i d'exploració física, registrades dins la història clínica, es construeix un diagnòstic mèdic o judici clínic inicial a partir del qual se sol·liciten o no determinades exploracions complementàries, que confirmin el diagnòstic final d'una síndrome o malaltia.
Moltes vegades la simple exploració física, acompanyada d'una bona anamnesi, ajuda a establir un diagnòstic sense necessitat de proves clíniques o exploracions complementàries més complexes i costoses. El contacte físic entre facilita que es generi confiança entre el pacient i el personal mèdic. L'exploració física o examen físic es pot fer per aparells o sistemes de forma general, o especialitzar-se més concretament en els símptomes que refereix el pacient en un determinat sistema o aparell.

## Mètodes
### Primaris

Clàssicament l'exploració física és la percepció dels signes del pacient relacionats amb una síndrome o malaltia pels sentits del metge. Es compon de:
* Inspecció
* Auscultació
* Palpació
* Percussió
* Olfacció

### Secundaris

Són maniobres senzilles dutes a terme pel metge amb el suport d'instruments com una font de llum, un fonendoscopi, un esfigmomanòmetre, un martell de reflexos, etc.

## Inspecció general

Per a detectar alteracions en:
* Actitud: apatia, excitació, etc.
* Nivell de consciència: obnubilació, coma.
* Estat de nutrició: obesitat, primesa, caquèxia.
* Hidratació: baixa (deshidratació).

### Constants vitals

* Temperatura corporal: baixa (hipotèrmia), alta (febre).
* Pols arterial: fort, feble, filiforme.
* Freqüència cardíaca: lenta (bradicàrdia), ràpida (taquicàrdia).
* Freqüència respiratòria

## Examen físic segmentari
### Pell

Estat de la pell, color, presència de lesions.

### Cap

* Crani:
** Perímetre cranial (en nens).
** Alteracions de la mida: microcèfalia, macrocèfalia.
* Cuir cabellut: integritat, higiene.
* Cara: simetria, augment de volum, moviments involuntaris, presència de lesions.
** Front: Grandària, simetria de plecs.
** Celles
** Parpelles: forma, simetria, tumoracions, inflamació.
** Pestanyes
** Ulls
*** Globus ocular: alteracions de la mida: microftalmia o posició: exoftalmia, enoftalmia. Tensió.
**** Conjuntiva: ocular i palpebral, inflamació.
**** Escleròtica
**** Iris
**** Pupil·la: alteracions en el grau de dilatació (midriasi - miosi) o de simetria (anisocòria).
**** Còrnia
*** Funcional:
**** Visió
**** Moviments oculars
**** Reflex fotomotor
** Nas
*** Envà nasal: desviació.
*** Mucosa nasal: permeabilitat, olfacte, aleteig nasal.
** Orelles
*** Pavelló auricular: forma, mida, posició, simetria
*** Conducte auditiu extern i timpà: higiene, secrecions, inflamacions.
*** Funcional: de l'audició i equilibri.
** Boca: halitosi
*** Llavis: inflamació
*** Genives: presència d'inflamació o retracció.
*** Dentadura: oclusió, presència de càries, masticació, higiene.
*** Llengua: gust, inflamació.
*** Paladar dur i tou
*** Glàndules salivals: salivació, hipertròfia o tumoració.
** Amígdales: inflamació, hiperplàsia
** Faringe: inflamació

### Coll

* Presència d'adenopaties.
* Laringe i tràquea: deformitats o desplaçaments. Mobilitat de la laringe en la deglució.
* Exploració vascular: jugulars i caròtides (pols carotidi).
* Tiroide: mida augmentada (goll) o tumoracions.
* Columna cervical: mobilitat, dolor, contractura.

### Tòrax

Forma, simetria, ús musculatura accessòria, retracció o bombament d'espais intercostals, elasticitat, expansió, mobilitat de la caixa toràcica, dolor, masses, percussió. Lesions, cicatrius, canvis de coloració.
* Cor: auscultació dels sorolls cardíacs.
* Pulmons: auscultació dels sorolls pulmonars.
* Mames: simetria, textura, augment de volum, presència de masses, retracció, secrecions, canvi de coloració, sensibilitat.
* Aixelles: presència d'adenopaties.

### Abdomen

L'examen físic abdominal es fa dividint l'abdomen en 9 quadrants i es comença per l'hipocondri esquerre en sentit antihorari. En cas que el pacient presenti dolor s'haurà començar pel costat oposat al dolor i la regió de dolor ha de ser l'última.
* Forma: excavat, distès, globulós.
* Presència de tumoracions, ascites, palpació del fetge (hepatomegàlia) o de la melsa (esplenomegàlia).
* Presència de cicatrius, circulació col·lateral, dolor, resistència.
* Sorolls, matitat/timpanisme.
* Melic: aspecte.
* Engonals: presència de tumoracions (hèrnies, limfadenopaties).
* Anus: inspecció i tacte rectal amb detecció d'hemorroides o altres tumoracions.

### Esquena
#### Pell, músculs, ossos.

* Zona dorsal
* Zona lumbar
* Zona glútia

#### Columna vertebral

    moviments, alineació, deformitats, sensibilitat, curvatura.
* Regió toràcica
* Regió lumbar
* Regió sacrococcígia

### Extremitats superiors i inferiors

Coloració, polsos, dolor, sensibilitat, higiene. edemes, varius.
* To muscular: flacciditat, contractures, atròfia, hipertròfia. Força i resistència. Mobilitat: rang de moviments, limitacions.
* Articulacions: Dolor, augment de volum, calor, rigidesa, deformitat.
* Alineació d'extremitats: genoll valg, genoll var.
* Braç, mà i dits.
* Turmells: peu valg, peu var
* Peus: arc plantar disminuït (peu pla) o augmentat (peu buit). Presència de durícies, deformitats (hallux valgus, dit en martell, etc.)

### Genitals

Escala de Tanner, hemorràgia, dolor, secrecions, inflamació, masses, higiene.
* Pèl pubià
* Genitals femenins
** Externs: Llavis majors, menors, clítoris, obertura vaginal
** Meat urinari
** Interns: palpació vaginal
* Genitals masculins
** Penis: color, secrecions.
*** Prepuci
*** Gland del penis: esmegma
*** Meat urinari
** Escrot: presència de líquid (hidrocele).
** Epidídims i testicles: grandària, consistència.
** Pròstata: tacte rectal.
* Zona perineal

## Exploracions físiques per sistema i especialitat

Hi ha una correspondència amb les especialitats segons l'aparell o sistema que s'explora.
| Sistema o aparell | Especialitat/s |
| En general | Medicina de família i Medicina interna. |
| Circulatori | Cardiologia i Angiologia. |
| Digestiu | Digestologia |
| Endocrí | Endocrinologia |
| Locomotor | Reumatologia i Traumatologia |
| Estat mental | Psiquiatria i Psicologia |
| Nerviós | Neurologia |
| Reproductor femení | Ginecologia |
| Reproductor masculí | Urologia |
| Respiratori superior (tracte), auditiu i vestibular | Otorinolaringologia |
| Respiratori inferior (tracte) | Pneumologia |
| Tegumentari | Dermatologia |
| Urinari | Urologia |
| Visual | Oftalmologia |

## Referències

* ↑ «Fernández Durán C, Vico Martínez F, Valles Ugarte ML, Martín García MC, Peco Arregui C, Sanz de Miguel E. Importancia de la exploración física. Med Gen y Fam (digital). 2013;2(9):280-2.». Arxivat de l'original el 1 de febrer de 2014. [Consulta: 29 gener 2014].

## Enllaços externs

* Lynn S. Bickley. «Bates, manual de propedéutica medica: guia de exploración física e interrogatorio (3ª Ed.)». [Consulta: 1r abril 2017].